Kerajaan wujudkan 20 pusat rehabilitasi untuk ahli GISBH
Kuala Lumpur: Kerajaan mewujudkan 20 pusat rehabilitasi di seluruh negara bagi menempatkan ahli Global Ikhwan Services and Business Holdings (GISBH) termasuk kanak-kanak yang memerlukan bimbingan dan sokongan untuk kembali kepada ajaran Islam sebenar.  Pusat yang akan dikendalikan oleh Majlis Keselamatan Negara (MKN) itu akan menyediakan program rehabilitasi selama 90 hari kepada ahli GISBH yang mendaftar secara sukarela.  Timbalan Ketua Pengarah MKN (Keselamatan Strategik) Datuk Baharuddin Ahmad berkata, pihaknya diberi tanggungjawab mengendalikan program terbabit bersama Jabatan Kemajuan Islam Malaysia (Jakim) dan agensi berkaitan lain.  "Kerajaan mengambil berat terhadap ahli GISBH yang memerlukan bimbingan akidah dan kelangsungan hidup selepas tindakan penguatkuasaan terhadap organisasi berkenaan. "Kumpulan ini yang terdiri daripada ibu, bapa dan anak kecil tidak seharusnya disisihkan, tetapi mereka memerlukan bimbingan dan sokongan penuh kerajaan serta masyarakat untuk kembali kepada ajaran Islam sebenar," katanya pada sidang media, di sini, hari ini. Turut hadir Ketua Pengarah MKN Raja Datuk Nurshirwan Zainal Abidin, Ketua Pengarah Jakim Datuk Dr Sirajuddin Suhaimee dan Pengarah Bahagian Kanak-Kanak Jabatan Kebajikan Masyarakat (JKM) Dr Sopian Brahim.  Mengulas lanjut, Baharuddin berkata, ahli GISBH terbabit akan menjalani program pemulihan daripada aspek akidah, syariah, pendidikan, kesihatan, kenegaraan dan latihan kemahiran secara komprehensif.  Beliau berkata, peserta kemudian akan dinilai oleh pengarah di setiap pusat mengenai tahap pemulihan mereka sebelum menamatkan program.  "Mereka yang terbabit program ini bukan dianggap sebagai pesalah, sebaliknya mereka adalah mangsa yang memerlukan bimbingan selaras prinsip ihsan Kerajaan Madani," katanya.  Katanya, program rehabilitasi itu akan dilaksanakan secara berfasa di pusat latihan kerajaan terpilih termasuk di Sabah dan Sarawak, dengan peserta turut disediakan penginapan serta makan minum sepanjang program berlangsung.   "Bagi ahli yang berkeluarga, kami tidak akan pisahkan dan akan berusaha menyediakan penginapan untuk mereka bersama," katanya.  Dalam pada itu, Baharuddin berkata, pada peringkat awal, MKN menyasarkan ribuan ahli GISBH yang akan mendaftar program berkenaan.   "Permulaan ini, kami (MKN) tumpu ahli GISBH yang berada dalam negara, namun bagi mereka yang berada di luar negara, kami akan fikir usaha seterusnya. Kami difahamkan GISBH mempunyai rangkaian perniagaan di 19 negara, antaranya Australia dan New York, Amerika Syarikat," katanya.   Difahamkan, ketika ini terdapat 10,500 ahli GISBH di seluruh negara.   Justeru, beliau merayu semua ahli GISBH di seluruh negara supaya mendaftar program itu bagi membolehkan mereka meneruskan kelangsungan hidup dengan lebih lestari.   Beliau berkata, pendaftaran dibuka selama 30 hari bermula semalam, hingga 14 November depan dan ahli GISBH yang ingin mendaftar boleh melayari https://form.jotform.com/242760538389468.  Mereka yang memerlukan bantuan pendaftaran pula boleh menghubungi pusat panggilan Jakim di 03-88707294/7295/7296 atau Bilik Situasi Pusat Pengurusan Operasi Negara (PPON) MKN di talian 03-88880733 atau mendaftar di Jabatan Agama Islam Negeri dan Ibu Pejabat Polis Daerah (IPD).  Sekiranya ahli GISBH yang ingin menyertai program itu menerima ancaman atau ugutan daripada pihak tidak bertanggungjawab, mereka boleh tampil membuat laporan di mana-mana balai polis berhampiran.